CELEX: 32017D2105
Language: mt
Date: 2017-11-10 00:00:00
Title: Deċiżjoni tal-Kunsill (UE) 2017/2105 tal-10 ta' Novembru 2017 dwar il-pożizzjoni li għandha tiġi adottata f'isem l-Unjoni Ewropea fil-Kumitat għall-Kummerċ rigward l-emenda tal-Anness XII tal-Ftehim Kummerċjali bejn l-Unjoni Ewropea u l-Istati Membri tagħha min-naħa waħda, u l-Kolombja u l-Perù, min-naħa l-oħra, li tistabbilixxi l-lista ta' entitajiet tal-akkwist Kolombjani skont id-dispożizzjonijiet tat-Titolu VI (“Akkwist Pubbliku”)

18.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 303/6
            
         DEĊIŻJONI TAL-KUNSILL (UE) 2017/2105
   tal-10 ta' Novembru 2017
   dwar il-pożizzjoni li għandha tiġi adottata f'isem l-Unjoni Ewropea fil-Kumitat għall-Kummerċ rigward l-emenda tal-Anness XII tal-Ftehim Kummerċjali bejn l-Unjoni Ewropea u l-Istati Membri tagħha min-naħa waħda, u l-Kolombja u l-Perù, min-naħa l-oħra, li tistabbilixxi l-lista ta' entitajiet tal-akkwist Kolombjani skont id-dispożizzjonijiet tat-Titolu VI (“Akkwist Pubbliku”)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 207(4) flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù min-naħa l-oħra, (“il-Ftehim Kummerċjali”) ġie applikat proviżorjament mal-Kolombja mill-1 ta' Awwissu 2013 (1).
            
         
               (2)
            
            
               Skont il-paragrafi 1 u 3 tal-Artikolu 14 tal-Ftehim Kummerċjali, il-Kumitat għall-Kummerċ jista' jadotta deċiżjonijiet b'kunsens meta dawn ikunu jinvolvu biss lill-Parti tal-Unjoni u lill-Pajjiż Andin firmatarju kkonċernat (jiġifieri, il-Kolombja), sakemm dawn id-deċiżjonijiet ma jaffettwawx id-drittijiet u l-obbligi ta' Pajjiż Andin firmatarju ieħor.
            
         
               (3)
            
            
               Il-Kumitat għall-Kummerċ, waqt ir-raba' laqgħa tiegħu fl-24 ta' Novembru 2017, se jadotta d-deċiżjoni biex japprova l-modifika tas-Subtaqsima 2 tat-Taqsima A tal-Appendiċi 1 tal-Anness XII (“Akkwist Pubbliku”). Il-modifika tikkonsisti fi kjarifika tal-kopertura tal-entitajiet tal-akkwist tal-gvern fil-livell subċentrali fil-Kolombja. Din il-modifika tinvolvi l-introduzzjoni ta' nota għas-Subtaqsima 2 tal-kopertura tal-akkwist pubbliku tal-Kolombja li tispeċifika li “entitajiet tal-akkwist” tkopri l-entitajiet subċentrali tal-akkwist pubbliċi kollha, li ma jkollhomx karattru industrijali jew kummerċjali. L-Unjoni u l-Kolombja jaqblu li tali modifika ma tirrikjedix aġġustamenti kumpensatorji.
            
         
               (4)
            
            
               Huwa xieraq li tiġi stabbilita l-pożizzjoni li għandha tiġi adottata f'isem l-Unjoni fil-Kunsill għall-Kummerċ, peress li d-deċiżjoni se tkun vinkolanti fuq l-Unjoni,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni fil-Kumitat għall-Kummerċ għandha tkun ibbażata fuq l-abbozz tad-Deċiżjoni tal-Kumitat għall-Kummerċ mehmuż ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 3
   Din id-Deċiżjoni hija indirizzata lill-Kummissjoni.
   
      Magħmul fi Brussell, l-10 ta' Novembru 2017.
      
         
            Għall-Kunsill
         
         
            Il-President
         
         U. PALO
      
   
   
      (1)  Deċiżjoni tal-Kunsill 2012/735/UE tal-31 ta' Mejju 2012 dwar l-iffirmar, f'isem l-Unjoni Ewropea, u l-applikazzjoni provviżorja, tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (ĠU L 354, 21.12.2012, p. 1).
   
      ABBOZZ
      DEĊIŻJONI Nru […]/2017 TAL-KUMITAT GĦALL-KUMMERĊ BEJN L-UE, IL-KOLOMBJA U L-PERÙ
      ta' […] 2017
      li jemenda l-Appendiċi 1 tal-Anness XII (“Akkwist Pubbliku”) tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda u l-Kolombja u l-Perù, min-naħa l-oħra.
      IL-KUMITAT GĦALL-KUMMERĊ,
      Wara li kkunsidra l-Ftehim Kummerċjali bejn l-Unjoni Ewropea (“l-Unjoni”) u l-Istati Membri tagħha, min-naħa waħda, u l-Kolombja u l-Perù min-naħa l-oħra (“il-Ftehim Kummerċjali”), u b'mod partikolari l-Artikolu 191 tiegħu,
      Billi:
      
                  (1)
               
               
                  L-Artikolu 191 tal-Ftehim Kummerċjali jistipula l-proċeduri li bihom Parti tista' timmodifika jew tirrettifika l-kopertura tagħha tal-akkwist taħt it-Titolu VI tal-Ftehim Kummerċjali.
               
            
                  (2)
               
               
                  Is-Subtaqsima 2 tat-Taqsima A tal-Appendiċi 1 tal-Anness XII (“l-Akkwist Pubbliku”) tal-Ftehim Kummerċjali tistipula l-entitajiet subċentrali tal-gvern tal-Kolombja li l-akkwist tagħhom huwa kopert mit-Titolu VI.
               
            
                  (3)
               
               
                  Wara skambji bejn l-Unjoni u l-Kolombja dwar l-implimentazzjoni tal-Ftehim Kummerċjali, il-Kolombja nnotifikat lill-Unjoni bl-intenzjoni tagħha li tintroduċi nota fis-SubTaqsima 2 biex tispeċifika li “entitajiet tal-akkwist” tkopri l-entitajiet subċentrali tal-akkwist pubbliċi kollha, li ma jkollhomx karattru industrijali jew kummerċjali. L-Unjoni u l-Kolombja jaqblu dwar din il-modifika u wkoll li din il-modifika ma tirrikjedix aġġustamenti kumpensatorji.
               
            
                  (4)
               
               
                  Sabiex tiġi inkluża din in-nota, is-Subtaqsima 2 tat-Taqsima A tal-Appendiċi 1 tal-Anness XII tal-Ftehim Kummerċjali trid tiġi mmodifikata. Id-deċiżjoni biex jiġi mmodifikat l-Anness tista' tiġi adottata fil-Kumitat għall-Kummerċ stabbilit bis-saħħa tal-Ftehim Kummerċjali bejn l-Unjoni u l-Kolombja (“il-Pajjiż Andin firmatarju kkonċernat”), skont il-paragrafu 3 tal-Artikolu 14 tal-Ftehim Kummerċjali, peress li tikkonċerna esklużivament ir-relazzjoni bilaterali ta' bejniethom,
               
            ADOTTA DIN ID-DEĊIŻJONI:
      Artikolu 1
      In-noti għas-Subtaqsima 2 tat-Taqsima A tal-Appendiċi 1 tal-Anness XII (“Akkwist Pubbliku”) għall-Ftehim Kummerċjali għandhom jiġu ssostitwiti kif ġej:
      
         “Noti għal din is-Subtaqsima
         
                     1.
                  
                  
                     Għall-finijiet ta' din is-Subtaqsima “entitajiet tal-akkwist” tkopri l-entitajiet subċentrali tal-akkwist pubbliċi kollha, li ma għandhomx karattru industrijali jew kummerċjali.
                  
               
                     2.
                  
                  
                     It-Titolu VI ta' dan il-Ftehim ma jkoprix:
                     
                                 (a)
                              
                              
                                 l-akkwist ta' ikel, materji prima/fatturi ewlenin tal-agrikoltura u annimali ħajjin marbuta ma' programmi ta' sostenn għall-agrikoltura u ta' assistenza għall-ikel; kif ukoll
                              
                           
                                 (b)
                              
                              
                                 l-akkwist ta' prodotti kklassifikati taħt it-Taqsima 2 (prodotti tal-ikel, xorb u tabakk; tessuti, ħwejjeġ u prodotti tal-ġilda) tal-verżjoni 1.0 tas-CPC għall-programmi ta' assistenza soċjali.”
                              
                           
               
      Artikolu 2
      Il-modifika stipulata fl-Artikolu 1 ma għandhiex tinvolvi aġġustament kumpensatorju peress li ma twassalx għal tnaqqis tal-kopertura.
      Artikolu 3
      Din id-Deċiżjoni għandha tidħol fis-seħħ fid-data tal-adozzjoni tagħha.
      
         Magħmul fi […], […] 2017
         
            
               Għall-Kumitat għall-Kummerċ